Det er jo svært at udtale sig om, da jeg ikke kan se og undersøge knæet. Men når nu egen læge udelukker urinsur gigt og infektion, og overanstrengelse heller ikke er en mulighed, har jeg da et forslag til, hvad årsagen til smerterne kan være. Det kan dreje sig om almindelig gigt, også kaldet slidgigt. Det er en tilstand i knæet, hvor brusken mellem knoglefladerne er blevet nedbrudt. Det betyder, at knoglerne ikke længere er lige så godt beskyttet under bevægelse. Knoglerne og området omkring irriteres, og det kan give mange smerter. Et røntgenbillede kan måske afsløre, om slidgigt er årsagen. En anden tilstand, jeg har i tankerne, er Bakers cyste. Her er der tale om en væskefyldt udposning af ledkapslen på bagsiden af knæet. De fleste cyster er små og mærkes ikke, men cysten kan også være så stor, at du kan mærke hævelse, stramning og måske smerter i knæhasen. Bakers cyste forsvinder ofte efter en tid, hvis knæet holdes i ro, for så at komme tilbage igen. Cysten kan briste og give pludselige smerter i underbenet. Ved en ultralydsscanning kan det fastslås, om dette er årsagen.